《碧玉潭》
清代·温训

古潭涵虚无，玉碧濯娟娟。洼然辟水府，疑有蛟龙蟠。

苍山环其外，峭壁摩穹天。倒影下空洞，宿鸟不敢眠。

黝黑湾澴底，欲没百丈弦。始信渊冥内，诸象杳无缘。

画涵群峰静，夜浸星月寒。藤萝织翠缕，怪石吸惊湍。

玄颜淡深碧，空际曳绿烟。造幽自太始，混沌劈其端。

对此心神寂，炯然欲入禅。

作者简介：温训，字伊初，号登云山人，广东长乐人。道光壬辰举人。有《梧溪石屋诗钞》。